ग्लोबल वॉर्मिंग से तापमान तेजी से बढ़ रहा, फसलें जल रहीं; जानवरों की भी मौत
Climate Change Is an Increasing Threat to Africa क्लाइमेट चेंज की वजह से ईस्ट अफ्रीका में सूखा पड़ने की आशंका 100% बढ़ गई है। इसका खुलासा वर्ल्ड वेदर एट्रिब्यूशन (WWA) की रिपोर्ट में हुआ है।
क्लाइमेट चेंज की वजह से ईस्ट अफ्रीका में सूखा पड़ने की आशंका 100% बढ़ गई है। इसका खुलासा वर्ल्ड वेदर एट्रिब्यूशन (WWA) की रिपोर्ट में हुआ है। न्यूयॉर्क टाइम्स की रिपोर्ट के मुताबिक, WWA की रिपोर्ट में कहा गया है कि ढाई साल से अफ्रीका में एवरेज से कम बारिश हुई और ज्यादातर वक्त मौसम गर्म रहा। इस वजह से फसलें मुरझा गईं और जल गईं। कई जानवरों की मौत भी हो गई।
रिपोर्ट में कहा गया- जलवायु परिवर्तन ने दुनिया के सबसे गरीब इलाकों में से एक ईस्ट अफ्रीका (हॉर्न ऑफ अफ्रीका) को अकाल के कगार पर लाकर खड़ा कर दिया है। हॉर्न ऑफ अफ्रीका रीजन में जिबूती, इरिट्रिया, इथियोपिया और सोमालिया जैसे देश बसे हैं। यहां हजारों लोग भुखमरी और पानी की कमी से जूझ रहे हैं।
सोमालिया में सूखे की मार, पिछले साल 43 हजार से ज्यादा मौतें
सोमालिया में सिविल वॉर चल रहा है। वहां के हालात लड़ाई के कारण पहले से ही खराब थे, लेकिन सूखे ने हालात और बिगाड़ दिए। इससे देश में अस्थिरता बढ़ गई। न्यूयॉर्क टाइम्स की रिपोर्ट के मुताबिक, साल 2022 में 43 हजार से ज्यादा लोगों की मौत सूखा पड़ने के कारण हुई। इनमें ज्यादातर 5 साल से कम उम्र के बच्चे थे।
हर साल 5% बढ़ सकती है गर्म मौसम की अवधि
रिपोर्ट में कहा गया है कि ईस्ट अफ्रीका में पिछले ढाई साल में कम बारिश हुई, ऐसा 70 साल में पहली बार हुआ है कि इतने लंबे समय तक बारिश न के बराबर हुई हो और गर्मी हद से ज्यादा बढ़ी हो। स्टडी के मुताबिक, हर साल ये अवधि 5 प्रतिशत बढ़ सकती है।
WWA रिपोर्ट बनाने वाली रिसर्चर्स की टीम की सदस्य और केन्या मौसम विभाग की मेट्रोलॉजिस्ट जॉयस किमुताई का कहना है कि इसका एक कारण ग्लोबल वॉर्मिंग भी है। तापमान तेजी से बढ़ रहा है, इसके मुकाबले बारिश नहीं हो रही है। इसकी वजह से दुनिया के कई हिस्सों में अकाल पड़ सकता है।
क्यों और कैसे तैयार की गई रिपोर्ट?
18 वैज्ञानिकों की एक टीम ने क्लाइमेट चेंज पर रिसर्च की। इसमें बाढ़, हीटवेव जैसे एक्स्ट्रीम वेदर चेंज की वजह जानने पर फोकस किया गया। वैज्ञानिक जानते हैं कि ग्लोबल वॉर्मिंग की वजह से क्लाइमेट चेंज हो रहा है, लेकिन अलग-अलग मौसम के बिगड़ने के पीछे एक ही वजह- ग्लोबल वॉर्मिंग कैसे हो सकती है। इसका रोल क्या है, ये जानने के लिए रिसर्च हुई।
आसान शब्दों में कहें तो ये बिल्कुल स्मोकिंग और कैंसर की तरह है। सब जानते हैं कि स्मोकिंग की वजह से कैंसर होता है, लेकिन स्मोकिंग करने वाले हर शख्स को कैंसर नहीं होता और हर कैंसर मरीज स्मोकिंग करता हो, ये भी जरूरी नहीं।
वैज्ञानिक भी ग्लोबल वॉर्मिंग और अलग-अलग मौसम के बदलावों के बीच के लिंक को गहराई से समझना चाहते हैं। इसके लिए वैज्ञानिकों ने कंप्यूटर सिमुलेशन की मदद से ग्लोबल क्लाइमेट और हाईपोथेटिक क्लाइमेट की तुलना की।
इसे आसान भाषा में ऐसे समझें- हमारे एटमॉस्फियर में अरबों टन कार्बन डाइऑक्साइड फैली हुई है। ये ग्लोबल क्लाइमेट की असलियत है। इस क्लाइमेट को हाईपोथेटिक क्लाइमेट यानी बिना किसी तरह के उत्सर्जन वाले क्लाइमेट से कम्पेयर किया गया।
अब जानिए ईस्ट अफ्रीका में सूखा पड़ने की आशंका 100% बढ़ी- इस निष्कर्ष तक कैसे पहुंचे वैज्ञानिक...
ईस्ट अफ्रीका में मार्च से मई और अक्टूबर से दिसंबर के बीच बारिश होती है। वैज्ञानिकों ने इन महीनों पर स्टडी की। इसमें सामने आया कि मार्च से मई के महीने में बारिश एवरेज से काफी कम हुई। वहीं, अक्टूबर से दिसंबर के बीच एवरेज से ज्यादा बारिश हुई। ये दोनों ही कंडीशन सर्वाइवल के लिए मुश्किल है। स्टडी में कहा गया कि भले ही अक्टूबर से दिसंबर के बीच एवरेज से ज्यादा बारिश हुई, लेकिन ढाई साल में बारिश ओवरऑल एवरेज से कम ही हुई है।
दूसरी तरफ, वैज्ञानिकों ने बारिश और इवेपोट्रांसपिरेशन- गर्म तापमान के कारण मिट्टी से कितना पानी उड़ जाता है, इस पर भी रिसर्च की। इसमें सामने आया कि ग्लोबल वॉर्मिंग की वजह से पानी मिट्टी में रहता ही नहीं है, जल्दी से उड़ जाता है। बारिश भी कम होती है, जमीन का तापमान गर्म ही रह जाता है।
क्लाइमेट चेंज से जूझ रहे लोगों को मदद की जरूरत
रिपोर्ट में जलवायु परिवर्तन की वजह इंसानों को बताया गया। इसमें कहा गया कि अमीर देशों के लोग, वहां की कंपनियां फॉसिल फ्यूल जला रहे हैं। इसका असर गरीब देशों पर पड़ रहा है। केन्या के थिंक टैंक- पावर शिफ्ट अफ्रीका के डायरेक्टर मोहम्मद अडोव का कहना है कि क्लाइमेट चेंज फ्यूचर की समस्या नहीं है। ये प्रेजेंट है। लोग इसे झेल रहे हैं। ऐसे लोगों को मदद मिलनी चाहिए।
पिछले साल इजिप्ट में COP27 क्लाइमेट समिट हुई। इसमें इकट्ठा हुए 200 देशों ने अमीर देशों को क्लाइमेट चेंज का जिम्मेदार ठहराया। इस दौरान एक समझौता हुआ। इसमें तय हुआ कि अमीर देश एक फंड बनाएंगे, जिससे गरीब देशों को जलवायु परिवर्तन से निपटने के लिए मुआवजा दिया जाएगा। क्लाइमेट एक्शन नेटवर्क इंटरनेशनल के हेड हरजीत सिंह का कहना है कि अब देखना होगा कि इस फंड का सही से इस्तेमाल किया जाए।
2022 में क्लाइमेट चेंज का असर...
2022 में इंग्लैंड और पूरे यूरोप में लोग गर्मी से बेहाल रहे। पाकिस्तान में भारी बारिश से बाढ़ आ गई। भारत में हीटवेव से फसलों को नुकसान हुआ। अमेरिका में भी भीषण गर्मी से जंगलों में आग लग गई, दूसरी तरफ बारिश से बाढ़ आ गई। माना जा रहा है इस सबके पीछे जलवायु परिवर्तन है।
